dh-unibe/image-text_koenigsfelden-charters-post-1500 huggingface dataset:
1398 VII 1 . F. Königsfelden .
Nͦ. 802 .
de auctoritate p̄latoꝝ ordīs Minoꝝ ✳
eis collata a dn̄o duce Leopoldo ✳
suꝑ sorores mōsterii Cāpiregꝭ
1398 .
dottacio dn̄i Leoboldi
Wir, Leupolt, von gots gnaden hertzog ze Oͤsterreich, ze Steyr, ze Keͣrnden und ze Krain, graf ze Tyrol ꝫcꝭ, ✳ embieten den erbern, geistlichen, ùnsern lieben, andêchtigen, ✳ dem provincial, ✳ dem custer, ✳ dem bichter und allen andern geistlichen amptlùten, Minnerbruder ordens, die des klosters ze Kùnigsveld gewaltig sind, gegenwùrtigen und kùmftigen, den diser brief getzaigt wirt, ùnsˀ
gnad und alles guͤt. ✳ wir bitten ew alle und ewr yeglichen besunder und begern auch ernstlich, daz ir ew̄rn fleizz und ernste
dartzu keret, damit das egenān kloster, unsˀr stift, in geistlicher zucht, ordnung und fride beleibe und bestande. ✳ welhe klosterfrowen daselbs sich aber dawider mit freͣvel setzten und darinn nicht gehorsam sein wolten, daz ir die denn straffet nach ew̄rs
ordens gesetz und rechten ✳ und daran derselben klosterfrowen adel oder irer freunde nicht schonet. ✳ davon emphelhen wir
dem edeln, unserm lieben oͤheim, graf Hannsen von Habspurg, unsˀm lantvogte, oder wer ye ze den zeiten ùnser lantvogt ist, ✳
und wellen auch ernstlich, daz er den egenān prelaten des klosters beholfen sey ✳ und sy auch halte und schirme, die straffung
ze volfùren, als oben geschriben stat. ✳ weͣr aber, daz dieselben prelaten vorchtsam oder sauͤmig weͣren, das ze tuͤn, damit das
obgenān kloster in smeͣch oder unordnūg keͣme, das wolten wir hintz in bekomen und unsˀ ungnad sweͣrlich darūb an sy legn̄,
wan wir in von ùnsˀn wegen gantzen und vollen gewalt geben, in allen sachen ze tuͤn und ze handeln, damit die obgenantn̄
klosterfrowen bey geistlicher zucht und ordnūg ✳ und vor weltlichem ungelimphen beleiben und behuͤtet mùgen werden. ✳
geben ze Tann, an montag vor sand Ulreichs tag, anno domī mil̄limo trecenmo nonagesimo octavo. ✳